Burgersdorpse boer ‘nie veel beter’ ná aanvalJan Terburgh. Foto: Verskaf Waarskuwing: Dié berig bevat ’n foto wat lesers kan ontstel. Die toestand van die bejaarde boer van Burgersdorp wat Maandag wreed in sy plaashuis aangerand is, het nog nie noemenswaardig verbeter vandat hy in ŉ Bloemfonteinse hospitaal opgeneem is nie. Maroela Media het vroeër berig Jan Terburgh (82) is aangerand in die opstal op sy plaas, Alfalfa, sowat 30 km buite Molteno in die distrik Albert. Sy huishulp en drie werkers is in die badkamer van die huis vasgebind. Terburgh is aangerand en in die gang vasgebind. Die aanvallers het die huis geplunder en verskeie items, waaronder ŉ vuurwapen en ammunisie, geroof. Hulle het daarna in Terburgh se wit Isuzu-bakkie op die vlug geslaan. Twee is later aangekeer. Jan Terburgh is in die waakeenheid van ’n Bloemfonteinse hospitaal vandat hy Maandag aangeval is. Foto: Verskaf Pieter Koekemoer, wat soos ŉ seun is vir die kinderlose Terburgh en sy vrou, Alta, vertel hulle kon Terburgh eers gister beweeg om hom by die skandeermasjien uit te bring. “Hulle het vasgestel daar is bloeding op oom Jan se brein,” het Koekemoer Vrydag aan Maroela Media gesê. “Sy linkeroog kan glad nie oopmaak nie, maar die regteroog maak darem nou al groter as ŉ skrefie oop,” sê Koekemoer. Die verbande is Vrydag van Terburgh se brandwonde afgehaal waar die aanvallers vuurwarm water oor hom uitgegooi het. “Hy het maar pyn in sy hande en arms waar hulle hom so styf vasgebind het dat die bloedsomloop afgesny is,” sê Koekemoer. “Die dokter probeer nog die swelling afbring.” Hy sê daar is nog nie “ŉ groot beterskap in hierdie stadium nie”. Tannie Alta het maar sielkundig ŉ knou gekry. Dit gaan ook nie goed met Terburgh se vrou nie. “Tannie Alta het maar sielkundig ŉ knou gekry,” vertel Koekemoer. “Oom Jan kry môre berading en dan gaan hulle ook met traumaberading vir haar begin.” Koekemoer vertel dis moeilik om Terburgh te verstaan omdat hy met groot moeite praat, maar hy het vroeër gesê hy sien nie kans om ooit weer op sy geboorteplaas, wat al drie geslagte in die familie is, te gaan woon nie. Daarom beplan die egpaar om met hul terugkeer na Burgersdorp hul intrek te neem in die Dirk Postma-tehuis vir bejaardes. Eers lê ŉ moeilike herstelpad egter nog voor in die Rosepark-hospitaal, waar Terburgh steeds in die waakeenheid behandel word.